વાત અહીં ઈસાઈયત અને ચર્ચની નિંદા કરવાની નથી, પરંતુ રાજનીતિમાં આ પ્રકારના સીધેસીધા જ હસ્તક્ષેપને રોકવાની છે. આર્કબિશપ અનિલ આઉટોએ પોતાના પત્રમાં ભારતની રાજનૈતિક સ્થિતિને અશાંત બતાવતાં લખ્યું છે કે દેશની વર્તમાન અશાંત રાજનૈતિક પરિસ્થિતિ દેશની ધર્મનિરપેક્ષતા અને લોકશાહી માટે ખતરા સમાન બની ગઈ છે. કાઉટોના પત્રની આ ભાષા સીધે-સીધી જ વર્તમાન ભારત સરકાર, ભારતીય પંથનિરપેક્ષતા અને લોકશાહી પર હુમલો છે. કોઈ એ તો બતાવે કે આપણા દેશના પંથનિરપેક્ષ વાતાવરણ પર આખરે કેવો ખતરો આવી ગયો છે કે, આ આર્કબિશપો કૂતરાની પૂંછડી પર પગ મુકાઈ જાય અને ઘૂરકિયાં કરી કરડવા દોડે એમ ઘૂરકિયાં કરવા લાગ્યા છે ? હા, એ વાત તો છે કે, ભાજપ સરકાર આવ્યા બાદ તેમના ધર્માંતરણના ગોરખધંધા પર ઘણે-ખરે અંશે લગામ લાગી ગઈ છે. ભારતના વનવાસી વિસ્તારોમાં એક સમયે જે મિશનરીઓનું એકચક્રી શાસન ચાલતું હતું. ત્યાં હવે સ્થાનિક વનવાસીઓ દ્વારા જ તેમને પડકાર મળી રહ્યો છે. આને લઈને જ તો ચર્ચને પીડા થઈ રહી નથી ને ?